In nomine Domini nostri Jesu Christi. Anno Incarnationis ejusdem millesimo ducentesimo sexagesimo, sanctissimo patre domino Alexandro papa quarto sacrosancte Romane ecclesie presidente, Ludovico, Dei gratia Francorum rege illustri, mense novembri, in festo sancti Clementis, monasterio Figiacensi nuper pastoris solatio destituto, reverendo patre viro religioso domino Bertrando, quondam abbate ipsius, ad Moysiacense monasterium canonice postulato, ipsius postulatione per sanctissimum patrem dominum abbatem Cluniacensem admissa et approbata, necnon et per eundem postulatum ad preceptum dicti domini Cluniacensis expresse recepta et acceptata resignatione premissa, et vinculo spiritualis conjugii quod erat inter ipsum postulatum et dictum Figiacense monasterium omnino dissoluto; fratribus omnibus in capitulo Figiacensi presentibus qui debuerunt, voluerunt et potuerunt commode interesse, invocata Spiritus Sancti gratia, placuit nobis omnibus et singulis de conventu Figiacensi per viam compromissi providere dicto Figiacensi monasterio viduato, et sic de communi voluntate omnium et singulorum fuerunt electi septem de ipso Figiacensi collegio, fide digni: videlicet fratres Poncius, prior major ipsius monasterii; P., prior de Cardaliaco; Bertrandus, infirmarius; Aymericus, cantor; Petrus, cellerarius; Guillelmus, helemosinarius; P., prior de Toyraco; quibus a toto conventu fuit collata potestas ut ipsi vice omnium per electionem vel postulationem providerent monasterio viduato, hoc expresse acto in conpromisso predicto quod personam illam quam dicti septem vel major pars eorum ex se vel ex aliis de gremio Figiacensi vel alias undecunque sibi placuerit eligendam ducerent aut etiam postulandam, totus conventus sine contradictione aliqua acceptaret et reciperet in abbatem Figiacensem. Et si forte persona ab eisdem electoribus electa vel postulata electioni vel postulationi de se facte nollet consentire, fuit actum quod potestas predicta collata dictis electoribus non ideo expiraret, immo duraret donec per electionem vel postulationem ab eis vice omnium sicut premissum est iterum faciendam, cum effectu provisum fuerit de abbate monasterio Figiacensi predicto. Hec autem, sicut premissa sunt, attendenda, complenda et nunquam contraveniendum promiserunt omnes et singuli de conventu Figiacensi predicto, prestito ab ipsis omnibus et singulis corporaliter juramento. Electores autem superius nominati versa vice in presentia conventus juramento proprio firmaverunt quod recta consciencia, Deum habentes pre oculis in electione vel postulatione predicta, juste et legaliter ad honorem Dei et utilitatem et honorem monasterii Figiacensis, tam in spiritualibus quam temporalibus, se habebunt. Et quod huic decreto fides plenior habeatur, quia conventus Figiacensis sigillum commune non habet, nos frater Bertrandus, permissione divina abbas Moysiacensis et domini pape cappellanus, ad preces dicti conventus Figiacensis, et nos frater R., prior Villenove, qui premissis omnibus interfuimus, nos etiam septem electores predicti, et nos frater B. decanus, frater G. camerarius, frater P. subprior, monachi Figiacenses, sigilla nostra instrumento presenti duximus apponenda, in testimonium omnium premissorum. Actum apud Figiacum, in capitulo communi, anno, mense, die predictis.